V. Novotný, poslanec: (2008-02-07):
Interpelujem ministra zdravotníctva Slovenskej republiky pána Ivana Valentoviča. Vážený pán minister, interpelujem vás vo veci zmlúv medzi Všeobecnou zdravotnou poisťovňou a poskytovateľmi zdravotnej starostlivosti na rok 2008. Chcem na úvod povedať, že od posledných dní uplynulého roka, keď prvé návrhy zmlúv od Všeobecnej zdravotnej poisťovne dostali poskytovatelia zdravotnej starostlivosti, som veľmi pozorne sledoval vývoj okolo návrhov zmlúv medzi Všeobecnou zdravotnou poisťovňou a poskytovateľmi zdravotnej starostlivosti. Chcem podčiarknuť, že rešpektujem vyjednávací proces a právo zdravotnej poisťovne navrhnúť zmluvu a právo poskytovateľa rokovať o jej obsahu. V SDKÚ – DS sme trpezlivo čakali, kedy sa k celej problematike vyjadríme tak, aby sme nespolitizovali celý proces, nezhoršili vyhliadky poskytovateľov na lepšie zmluvy a hlavne nedali zámienku vláde, aby zo všetkého obvinila opozíciu. Keď sa zdalo, že sa dosiahol aký-taký kompromis a malé nemocnice to možno s ťažkosťami, ale prežijú, rozhodli sme sa 23. januára 2008 prostredníctvom tlačovej konferencie informovať verejnosť s naším stanoviskom k celej veci. Na decembrovej schôdzi Národnej rady Slovenskej republiky sa schválil štátny rozpočet a predstavitelia vlády – ministerstva zdravotníctva  a ministerstva financií – nás presviedčali o tom, že v rozpočte pre zdravotníctvo v roku 2008 sa zdroje zvýšili najviac od vzniku samostatného štátu. A naozaj, na prvý pohľad boli čísla optimistické. Disponibilné zdroje v zdravotníctve vzrástli o 15,7 %, disponibilné zdroje zdravotných poisťovní vzrástli z 83,4 mld. na 96,2 mld. Sk, teda o 12,8 mld. Sk. No neprešiel ani mesiac a rozčarovanie bolo na svete. Dnes už vieme, že Nariadenie vlády o verejnej minimálnej sieti schválené 24. októbra 2007 vládou Slovenskej republiky, ktoré vláda  po celoročnej peripetii s 5 správami o pripravovanej reštrukturalizácii zdravotníctva nakoniec schválila, bolo síce na prvý pohľad nepodstatnou, ale ukazuje sa, že veľmi dôležitou predohrou. Pripomínam, že SDKÚ – DS od úplného začiatku kritizovala celý mechanizmus prípravy reštrukturalizácie siete zdravotníckych zariadení, aj nakoniec schválené nariadenie vlády. Vymenovať totiž 34 štátnych zdravotníckych zariadení ako verejnú minimálnu sieť, nezodpovedá ani z hľadiska kvality, dostupnosti, či kapacity požiadavkám na minimálnu sieť. Posúďte sami. Bratislavský kraj 8 nemocníc, Trenčiansky kraj 1 nemocnica. A potom prišli návrhy zmlúv od Všeobecnej zdravotnej poisťovne. V Zdravotníckych novinách 3. januára ešte generálny riaditeľ Všeobecnej zdravotnej poisťovne tvrdil, že pri rokovaniach so stavovskými organizáciami, asociáciami a poskytovateľmi, citujem: „Rozhodujúce bolo vzhľadom na potreby poistencov zvýšenie cien pre nemocnice o 13 %, lebo náš poistný kmeň vyžaduje podstatne viac zdrojov investovať do lôžkových zariadení.“ V článku tvrdil, že do lôžkových zariadení pôjde o 1,5 mld. Sk viac ako minulý rok. Len pripomínam, že Všeobecná zdravotná poisťovňa bude mať v tomto roku asi o 7 mld. Sk viac ako v minulom. Generálny riaditeľ priznal, že prioritou budú fakultné nemocnice v Bratislave, Košiciach, Martine a Banskej Bystrici. Ale že aj v ostatných nemocniciach sa môžu tešiť na zvýšenie cien do 10 %. Aká je však realita? Je taká, že skoro celé zvýšenie zdrojov do nemocníc zhltnú štátne nemocnice. Podľa informácií z médií a mojich zistení Fakultná nemocnica Bratislava dostala zvýšenie cien až o 40 % a čiastočne zvýšenie limitov. Fakultná nemocnica Košice a Martin zvýšenie cien až o 30 % a čiastočne zvýšenie limitov. Rooseveltova fakultná nemocnica Banská Bystrica zvýšenie cien medzi 20 – 30 % a čiastočne zvýšenie limitov. Ostatné fakultné nemocnice asi 10-percentný nárast cien chirurgických odborov a 7-percentný nárast celkových objemov. A ako to bolo s neštátnymi nemocnicami? Koncom decembra 2007 a začiatkom januára 2008 dostali návrhy zmlúv o 20, 30 a niekedy až o 50 % nižšími objemami so znížením limitov a v mnohých prípadoch aj cien. Šiestim nemocniciam Všeobecná zdravotná poisťovňa nenavrhla zmluvy. Následne 58 nemocníc združených v Asociácii nemocníc Slovenska nepodpísalo zmluvy a žiadali 10-percentné navýšenie objemov, ktoré im bolo sľúbené. Nakoniec Všeobecná zdravotná poisťovňa ustúpila a ponúkla asi 30 členom Asociácie nemocníc Slovenska, väčšinou bývalým dvojkovým nemocniciam, dnes v zriaďovateľskej pôsobnosti vyšších územných celkov, zmluvy podobné ostatným fakultným nemocniciam, teda zvýšenie objemu asi o 7 %. Všeobecná zdravotná poisťovňa následne oznámila, že chce do marca pripraviť svoj zoznam nemocníc, s ktorými uzavrie zmluvu. V SME 19. januára 2008 generálny riaditeľ Kováčik povedal: „Do konca marca povieme, ktoré nemocnice budú v pevnej sieti Všeobecnej zdravotnej poisťovne.“ Pán minister, na základe vyššie uvedeného vás žiadam o odpoveď na nasledujúce otázky: 1. Ste zástupcom štátu, ktorý je 100-percentným akcionárom Všeobecnej zdravotnej poisťovne, a. s. Rokovalo a súhlasilo Valné zhromaždenie akciovej spoločnosti so stratégiou uzatvárania zmlúv s poskytovateľmi zdravotnej starostlivosti na rok 2008? 2. Ktoré kritériá posudzuje Všeobecná zdravotná poisťovňa pri uzatváraní zmlúv s poskytovateľmi lôžkovej zdravotnej starostlivosti a aká je váha jednotlivých kritérií pri rozhodnutí o zazmluvnení, resp. nezazmluvnení poskytovateľa zdravotnej starostlivosti? Môže Všeobecná zdravotná poisťovňa zverejniť tieto kritériá aj algoritmus ich posudzovania, aby sa poskytovatelia zdravotnej starostlivosti vedeli pripraviť na splnenie podmienok? Pán minister, považujete za správne, ak v posledné decembrové dni minulého roka dostali niektorí poskytovatelia zmluvy o 20 %, niekedy aj o 50 % nižšie bez toho, aby boli vopred upozornení na zmenu stratégie Všeobecnej zdravotnej poisťovne? Pán minister, myslíte si, že sa zdravotnícke zariadenie dokáže vysporiadať s viac ako 20-percentným poklesom objemu zmluvy od Všeobecnej zdravotnej poisťovne v priebehu niekoľkých týždňov? Pán minister, pripravuje ministerstvo zdravotníctva novelu nariadenia vlády o verejnej minimálnej sieti týkajúcu sa siete špecializovaných ambulancií? Pán minister, pýtam sa vás ako zástupcu štátu, ktorý je 100-percentným akcionárom Všeobecnej zdravotnej poisťovne, a. s., podľa akých kritérií pripravuje Všeobecná zdravotná poisťovňa svoj návrh pevnej siete? Kedy budú tieto kritériá zverejnené? A na záver, pán minister, pripravuje ministerstvo zdravotníctva pevnú sieť poskytovateľov zdravotnej starostlivosti alebo počká na vytvorenie pevnej siete zo strany Všeobecnej zdravotnej poisťovne? Ďakujem za pozornosť.